Ung stúlka bjargar haferni í Grundarfirði Sigurbjörg Sandra Pétursdóttir , 12 ára Grundfirðingur sýndi mikið áræði þegar hún um tíuleitið í gærkvöldi handsamaði haförn sem hún sá hrapa í Kirkjufellslónið skammt fyrir innan Grundarfjörð . Sigurbjörg Sandra var ein á hesti sínum á ferð þegar hún sá örninn falla í lónið . Í stað þess að bíða eftir aðstoð , eða láta aðra vita af erninum , óð hún út í lónið og handsamaði fuglinn , kemur honum upp á bakkann og síðan upp á veg . Þar heldur hún fuglinum og bíður í á annan klukkutíma þar til fyrsti vegfarandi kemur að og sér til hennar . Það var Valgeir Magnússon , verkstjóri í áhaldahúsi bæjarsins sem fyrstu kemur Sigurbjörgu til aðstoðar og saman færa þau örninn í búr . Sigurbjörg Sandra og starfsmenn Grundarfjarðarbæjar óku síðan í nótt með örninn til aðhlynningar á Náttúrufræðistofnun í Reykjavík en þaðan er svo ráðgert að flytja hann í endurhæfingu í Húsdýragarðinum áður en honum verður sleppt . Talið er líklegt að örninn hafi náð sér í grút og það hafi skert flughæfni hans . Sigurbjörg Sandra barðist við fuglinn í nokkurn tíma áður en hjálp barst . Nokkuð sér á henni eftir átökin og er hún nokkuð lemstruð . Meðal annars náði örninn að læsa klónum í læri hennar . Engu að síður sýndi stúlkan mikið áræði með því að handsama fuglinn og bíða svo lengi þar til henni barst hjálp . Ýmsir , þó eldri væru , hefði ekki þorað að snerta svo stóran og grimman fugl , konung íslenskra fugla .